**Aðalfundur Læknafélags Íslands**

**29. – 30. október 2021**

**Ályktun**

**um húsnæði og aðstöðu á Landspítala**

Aðalfundur Læknafélags Íslands haldinn í Reykjavík 29. - 30. október 2021 skorar á komandi ríkisstjórn að ljúka byggingu á nýjum meðferðarkjarna og rannsóknahúsi Landspítalans á næsta kjörtímabili svo ekki verði frekari tafir. Húsnæði og aðbúnaður standast ekki nútímakröfur og valda sjúkdómseinkennum og hamlar þjónustu eins og fram hefur komið umræðum um sjúkrahúsið. Læknar hafa margoft lýst alvarlegum áhyggjum af öryggi sjúklinga.

Ljóst er að ekki er hægt við þessar aðstæður að veita bestu mögulega þjónustu eins og kveðið er á um að sjúklingar eigi rétt á í lögum um heilbrigðisþjónustu.

Þá mótmælir aðalfundurinn stefnu stjórnenda Landspítalans um vinnurými eins og lýst er á heimasíðu spítalans. Opin vinnurými hafa verið gagnrýnd víða og í langan tíma hefur fjöldi rannsókna gefið vísbendingar um að opin vinnurými hafi ýmis neikvæð áhrif. Fundurinn telur að taka verði tillit til eðlis læknisstarfsins við skilgreiningar á verkefnamiðuðum vinnurýmum. Vandséð er að það hafi verið gert eða haft hafi verið samráð við lækna um starfsaðstöðu þeirra, þar sem í könnunni kom fram að 88% lækna töldu sig ekki hafa fengið kynningu á starfsaðstöðu sem þeim væri ætlað í nýjum álmum spítalans.

Aðalfundur LÍ kallar eftir því að í nýjum stjórnarsáttmála verði forgangsatriði að ljúka byggingu nýs meðferðarkjarna og rannsóknahúss Landspítalans á kjörtímabilinu og að virkt samráð sé haft við lækna við þarfagreiningu á almennri starfsaðstöðu þeirra.